钦定古今图书集成/明伦汇编/交谊典/第001卷 > 礼记 > 《表记》
## 钦定古今图书集成/明伦汇编/交谊典/第001卷 > 礼记 > 《表记》

子曰：“君子不失足于人，不失色于人，不失口于人。是
故君子貌足畏也，色足惮也，言足信也。”

〈疏〉《不失足》之容仪。而作夸毗进退于众人。《不失色》之容仪。而作籧篨戚施于众人。《不失口》之容仪。而作谄私曲媚于众人。

又

子曰：“无辞不相接也。无礼不相见也，欲民之毋相亵
也。”

〈注〉辞所以通情也。《礼》，谓挚也。〈陈注〉“必以辞，必以礼”者，交际不可苟也。苟则亵，亵则不敬，此交之所以易疏也。

又

子曰：“君子于有丧者之侧，不能赙焉，则不问其所费；
于有病者之侧，不能馈焉，则不问其所欲；有客不能
馆，则不问其所舍。故君子之接如水，小人之接如醴。
君子淡以成，小人甘以坏。《小雅》曰：‘盗言孔甘，乱是用
餤

〈注〉水相得合而已，酒醴相得则败。淡无酸，酢少味也。“接”或为“交。”〈陈注〉“三者不能则不问”，不可以虚言待人也。〈大全〉君子之接人也，以信而不以苟说人，故如水淡而可久。于此三者，不能惠，则不问，此交之所以全而无后怨，故曰“淡以成。”小人之接人也，苟说而不以信，故如醴之甘而不可久。于此三者，能问而不能惠，取悦于顷刻，此交之所以难保，故曰“甘以坏。”

子曰：“君子不以口誉人，则民作忠。故君子问人之寒
则衣之，问人之饥则食之，称人之美则爵之。”《国风》曰：
“心之忧矣，于我归说。”

〈注〉皆为有言。不可以无实。

子曰：“口惠而实，不至怨菑及其身。是故君子与其有
诺责也，宁有已怨。《国风》曰：‘言笑晏晏，信誓旦旦，不思
其反。反是不思，亦已焉哉’！”

〈大全〉吕氏曰：“有求而不许，始虽咈人之意，而终不害乎信，故其怨小。诺人而不践，始虽不咈人意，而终害乎信，故其责大。”

子曰：“君子不以色亲人，情疏而貌亲，在小人，则穿窬
之盗也与？”子曰：“情欲信，辞欲巧。”

〈疏〉《辞欲巧》者，言君子情貌欲得信实，言辞欲得和顺美巧，不违逆于理，与巧言令色者异。〈陈注〉“巧”当作“考”，即《曲礼》“则古昔称先王”之谓也。〈大全〉吕氏曰：穿窬之盗，欺人之不见，以为不义而已。色亲人者，巧言令色，足恭，无诚心以将之，情疏貌亲，主于为利，亦欺人之不见也。